རིག་གནས་བཅོ་བརྒྱད།

༡.མཛོད་ལས་གསུངས་པའི་རིག་གནས་བཅོ་བརྒྱད་དེ། རོལ་མོ། འཁྲིག་ཐབས། འཚོ་ཚིས། གྲངས་ཅན། སྒྲ། གསོ་དཔྱད། ཆོས་ལུགས། བཟོ་བོ། འཕོང་དཔྱད། གཏན་ཚིགས། རྣལ་འབྱོར། ཐོས་པ། དྲན་པ། སྐར་མའི་དཔྱད། རྩིས། མིག་འཕྲུལ། སྔོན་རབས། སྔོན་བྱུང་བརྗོད་པ་དང་བཅོ་བརྒྱད་དེ། །༢.དུས་འཁོར་ལས་གསུང་པའི་རིག་གནས་བཅོ་བརྒྱད་དེ། ཚོང་པ། རྫ་མཁན། འཕྲེང་རྒྱུད་མཁན། ཆང་མ། ཕྱུགས་རྫི། འབྲེག་མཁན། འབྲུ་མར་མཁན། ཕྱྭ་མཁན། མགར་བ། ཤིང་མཁན། འཐག་མཁན། ཀོ་ལྤགས་མཁན། ཉ་པ་། བཙོ་ལག་མཁན། སྨྱུག་མ་མཁན། ཤན་པ། གཤེད་མ། ཤིང་རྟ་མཁན་དང་བཅོ་བརྒྱད་དོ། །༣.འདུལ་བ་ལུང་ལས་གསུངས་པའི་རིག་གནས་བཅོ་བརྒྱད་དེ། གསང་སྔགས་ཀྱི་རྒྱུད། ཆོ་ག་ཞིབ་མོ། གཏན་ཚིགས་རིག་པ། རིག་བྱེད། བརྡ་སྤྲོད། སྒྲ་ངེས་སྦྱོར། ཤེས་གསལ། ངེས་ཚིག སྡེབ་སྦྱོར་མཁས་པ། སྐར་མའི་རིག་པ། རྟོགས་བྱེད་ཀྱི་རིག་པ། ཆུར་ལྷུང་གི་རིག་པ། ཆེར་སྤྱོད་ཀྱི་རིག་པ། འཇིག་རྟེན་རྒྱང་འཕེན་པའི་རིག་པ། བྱེ་བྲག་པའི་རིག་པ། རྒྱུད་དྲུག་ཅུ་པ། ཁྱུར་མིད་ཀྱི་རིག་པ། གནས་འདུག་གི་རིག་པ་དང་བཅོ་བརྒྱད་དོ། །༤.ཀློང་རྡོལ་བླ་མའི་གསུང་ནས་གསུངས་པའི་རིག་གནས་བཅོ་བརྒྱད་དེ་འཇིག་རྟེན་ཤེས་པས་བཟོ་རིག་པ་ཤེས་པ། ཟས་ཀྱི་ཚད་དང་འཕན་གནོད་ཤེས་པས་གསོ་བ་རིག་པ་ཤེས་པ། བྱཱ་ཀ་ར་ཎ་སྡེ་བརྒྱད་སོགས་ཤེས་པས་སྒྲ་རིག་པ་ཤེས་པ། རྟག་ཆད་སྒྲོ་སྐུར་ཤེས་པས་ཚད་མ་རིག་པ་ཤེས་པ། འགྲོ་བ་རིགས་དྲུག་གི་མཚན་ཉིད་ཤེས་པས་ནང་བཅུད་ཀྱི་སེམས་ཅན་རིག་པ་ཤེས་པ། མཐོ་རིས་དང་ངན་འགྲོ་ཤེས་པས་ལས་རིག་པ་ཤེས་པ། རང་གཞན་གྱི་ལུས་པ་སོགས་གང་དུ་སྐྱེ་བའི་བདེ་སྡུག་ཤེས་པས་སྐྱེ་གནས་རིག་པ་ཤེས་པ། ཚེ་སྔ་ཕྱི་བར་གསུམ་ཤེས་པས་དུས་རིག་པ་ཤེས་པ། རྟག་འཛིན་གྱི་སྐྱོན་ཤེས་པས་འཆི་བ་རིག་པ་ཤེས་པ། དབང་པོ་རབ་འབྲིང་ཐ་གསུམ་ཤེས་པས་ཤེས་རབ་རིག་པ་ཤེས་པ། གཞན་གྱིས་བསམ་པ་ཤེས་པས་ཡིད་རིག་པ་ཤེས་པ། ཁམས་ཐམས་ཅད་འབྱུང་བ་ལྔར་ཤེས་པས་སྐྱེ་བ་རིག་པ་ཤེས་པ། （འདི་ལ་ཁམས་རིག་པ་ཟེར་བའང་ཡོད་）གཟུགས་སོགས་ཡུལ་དྲུག་སེམས་སུ་ཤེས་པས་ཡུལ་རིག་པ་ཤེས་པ། ཐམས་ཅད་བྱིན་གྱིས་བརླབས་པར་ནུས་པས་སྔགས་རིག་པ་ཤེས་པ། རྫས་ཐམས་ཅད་བདུད་རྩིར་ཤེས་པས་སྨན་རིག་པ་ཤེས་པ། ཐེག་པ་གསུམ་གྱི་ལམ་བཅོ་ལྔ་ཤེས་པས་ཆོས་རིག་པ་ཤེས་པ། འཁོར་འདས་གཅིག་ཏུ་ཤེས་པས་བྱང་ཆུབ་རིག་པའོ། །༥.བསྟན་འཛིན་ཆོས་ཀྱི་ཉི་མས་མཛད་པའི་དབྱངས་ཅན་ངག་གི་རོལ་མཚོ་ལས་གསུངས་པའི་རིག་གནས་བཅོ་བརྒྱད་དེ། སྤྱིར་ན་གོང་གི་ནང་གསེས་གསུམ་པ་འདུལ་བ་ལུང་ལས་གསུངས་པའི་རིག་གནས་བཅོ་བརྒྱད་དང་འདྲེན་ཚུལ་གཅིག་སྣང་ངོ་། །༦.སྐྱེས་རབས་རྒྱ་ཆེར་འགྲེལ་དུ། རོལ་མོ་དང་། འཁྲིག་ཐབས་དང་། འཚོ་ཚིས་དང་། གྲངས་ཅན་དང། སྒྲ་དང་། གསོ་བའི་དཔྱད་དང་། བཟོ་དང་། འཕོང་དཔྱད་དང་། གཏན་ཚིགས་ཀྱི་སྦྱོར་བ་དང་། རྣལ་འབྱོར་ཐོས་ཤིང་དྲན་པ་དང་། སྐར་མའི་དཔྱད་དང་། རྩིས་དང་། མིག་འཕྲུལ་དང་། སྔོན་གྱི་རབས་དང་། དེ་བཞིན་དུ་བྱེ་བྲག་པ་དང་། དེ་བཞིན་གྱི་ཕྲེང་བ་དང་། རིག་པའི་བསྟན་བཅོས་ཡོངས་སུ་བཏགས་པའོ། ཞེས་ཅུང་ཟད་མི་འདྲ་བར་གསུངས་སོ། །འདི་དང་རིག་པའི་གནས་བཅོ་བརྒྱད་གཉིས་དོན་གཅིག་གོ །དུང་དཀར་ཚིག་མཛོད་ཆེན་མོ་༽ལས་བཏུས། Category:དུང་དཀར་ཚིག་མཛོད་ཆེན་མོ་